## Naputak o podnošenju zahtjeva za subvencioniranje dijela troškova u stranom organiziranom turističkom prometu

### NN 17/1996 (1.3.1996.), Naputak o podnošenju zahtjeva za subvencioniranje dijela troškova u stranom organiziranom turističkom prometu

# **MINISTARSTVO TURIZMA**

Na temelju članka 18. stavak 3. i članka 39. stavak 1.
točka 1. Zakona o sustavu državne uprave ("Narodne novine", 75/93.)
u provođenju Zakona o izvršenju Državnog proračuna Republike
Hrvatske za 1996. godinu ("Narodne novine", broj 9/96.) ministar turizma
donosi

## **NAPUTAK**

### **O PODNOŠENJU ZAHTJEVA ZA SUBVENCIONIRANJE DIJELA TROŠKOVA U STRANOM ORGANIZIRANOM TURISTIČKOM PROMETU**

I. OPĆI UVJETI

U cilju poticanja stranog turističkog prometa na području
Ličko-senjske, Zadarsko-kninske, Šibenske, Splitsko-dalmatinske,
Dubravačko-neretvanske županije (u daljnjem tekstu Dalmacija), te
Vukovarsko-srijemske, Osječko-baranjske, Brodsko-posavske, Požeško-slavonske,
Virovitičko-podravske i Bjelovarsko-bilogorske županije, organizatorima
grupnih turističkih putovanja u razdoblju od 1. svibnja do 31. listopada
osigurava se subvencija dijela troškova u zračnom, cestovnom i pomorskom
prijevozu.

Za tržišta Velike Britanije, Francuske, Nizozemske, Belgije, Luksemburga,
Danske, Finske, Norveške i Švedske subvencija se pod istim uvjetima odobrava
za područje cijele Hrvatske.

Subvenciju mogu ostvariti svi organizatori grupnih turističkih
putovanja za strane građane za aranžmane koji uključuju organizirani
prijevoz i najmanje sedmodnevni boravak s uslugom polu ili punog pansiona
u hotelskim i drugim smještajnim objektima.

Ako putovanje uključuje više vrsta prijevoza zahtjev za subvenciju
podnosi se istovremeno za sve vrste prijevoza na zasebnim obrascima za
svaku vrstu prijevoza.

Ako se turisti jedne organizirane grupe istovremeno prevoze na više
destinacija, subvencija se priznaje za krajnju destinaciju.

Kod kombiniranog prijevoza autobus \_ brod u kojem je krajnja odredišna
točka autobusnog prijevoza izvan Dalmacije, a odredišna destinacija
u Dalmaciji, dio autobusnog prijevoza subvencionira se pod istim uvjetima.

Ako više organizatora putovanja koristi isto prijevozno sredstvo zakupljeno
na cijelo, zajednički zahtjev za subvenciju dogovorno podnosi jedan
organizator s cjelokupnom dokumentacijom od svih organizatora.

Cijeneći kretanja i konkretne uvjete na pojedinim tržištima Ministarstvo
turizma može i dodatno subvencionirati organizirani turistički promet
prema općem interesu turizma za pojedina tržišta i na osnovi posebnih
programa i pojedinačnih zahtjeva organizatora putovanja. Dodatna
subvencija za organizirani turistički promet može se odnositi na
proširenje razdoblja subvencioniranja, dužinu boravka turista i visinu
subvencije.

Kunski iznos subvencija Ministarstvo turizma će organizatorima
grupnih turističkih putovanja po odbitku bankarskih troškova isplatiti
direktno na račun u inozemstvo u nacionalnoj valuti zemlje u kojoj
organizator turističkog putovanja ima sjedište.

II. AUTOBUSNI PRIJEVOZ

Subvencija u organiziranom autobusnom prijevozu iznosi:

\_ za autobus od 25 do 39 sjedala 1,10 kn

\_ za autobus od 40 do 60 sjedala 1,50 kn

\_ za autobus od 61 do 80 sjedala 2,20 kn

Subvencija iz stavka 1. ove točke ostvaruje se ako je popunjenost
autobusa najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

U slučaju da je popunjenost autobusa manja od propisane, ukupan
iznos subvencije umanjuje se za onoliko posto koliko je popunjenost manja
od tražene.

Zahtjev za subvenciju podnosi se uz slijedeću dokumentaciju:

\_ obrazac zahtjeva koji je sastavni dio ovog naputka,

\_ kopiju ugovora o zakupu hotelskih i dr. kapaciteta i usluga (uz prvi
zahtjev),

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ kopije vouchera za svakog putnika ili grupni voucher,

\_ kopiju putnog naloga za posebnu vožnju autobusom (ili račun
prijevoznika) iz kojeg su vidljivi podaci o: polaznom mjestu i odredištu
grupe, broj sjedala u autobusu, datum izvršene vožnje i ostvarenom broju
kilometara,

\_ dokaz o izvršenoj uplati domaćoj hotelskoj ili sl. pravnoj osobi
za izvršene usluge.

III. POMORSKI PRIJEVOZ

1) *Zakup cijelog ili dijela plovila za grupni prijevoz*

Subvencija u pomorskom prijevozu može se ostvariti za sve turističke
linije prema i na području Dalmacije koje domaći pomorski
prijevoznici uspostave na osnovi zakupa s organizatorima putovanja ili
hotelskim i dr. pravnim osobama (u daljnjem tekstu: zakupoprimac).

Subvencija iz stavka 1. ove točke iznosi 1,50 kn po litri utrošenog
goriva i ostvaruje se ako je popunjenost plovila najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

U slučaju da je popunjenost plovila manja od propisane, ukupan
iznos subvencije umanjuje se za onoliko posto koliko je popunjenost manja
od tražene.

Ako više organizatora putovanja zakupi dijelove kapaciteta istog plovila
svakom organizatoru subvencija se odobrava razmjerno dijelu zakupljenog
kapaciteta plovila.

Zahtjev za subvenciju podnosi zakupoprimac ili prijevoznik uz suglasnost
zakupoprimca uz slijedeću dokumentaciju:

\_ obrazac zahtjeva koji je sastavni dio ove upute,

\_ kopiju ugovora s pomorskim prijevoznikom o zakupu cijelog ili dijela
plovila iz kojeg su vidljivi podaci o: polaznom mjestu i odredištu grupe,
zakupljenom broju sjedala na plovilu, broj planiranih vožnji i prosječnoj
potrošnji goriva za zakupljenu relaciju (uz prvi zahtjev),

\_ kopiju ugovora o zakupu hotelskih i dr. kapaciteta i usluga (uz prvi
zahtjev),

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ kopije vouchera za svakog putnika ili grupni voucher,

\_ dokaz o izvršenoj uplati domaćoj hotelskoj ili sl. pravnoj osobi
za izvršene usluge.

2) *Redovne brodske i trajektne linije za grupni prijevoz*

Za grupu od najmanje 30 putnika, odnosno autobus (kad je u pitanju kombinirani
prijevoz) na redovnim brodskim i trajektnim linijama domaćih prijevoznika
prema i na području Dalmacije subvencija se odobrava u iznosu od
20% od stvarno plaćene cijene karte.

Zahtjev za subvenciju podnosi se uz slijedeću dokumentaciju:

\_ obrazac zahtjeva koji je sastavni dio ove upute,

\_ kopiju ugovora o zakupu hotelskih ili dr. kapaciteta i usluga (uz
prvi zahtjev),

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ kopije vouchera za svakog putnika, ili grupni voucher,

\_ kopiju računa za plaćene karte za putnike, odnosno autobus.

3) *Trajektne linije za individualne turiste*

Za individualne turiste koji dolaze u aranžmanu organizatora turističkih
putovanja pod općim uvjetima iz poglavlja I. Naputka, odobrava se
subvencija na redovnim trajektnim linijama domaćih prijevoznika kopno
\_ otoci \_ kopno na području županija iz poglavlja I. ovog Naputka
u iznosu od 25% od redovite cijene karte za putnike i vozila (osobna vozila,
kamp kućice, autobusi, karavan prikolice, prtljažne prikolice i motorkotače).

Individualni turisti popust iz prethodnog stavka mogu koristiti prilikom
kupnje karte za prijevoz trajektom u dolasku i povratku uz predočenje
vouchera Ministarstva turizma.

Individualni turisti voucher dobivaju od organizatora turističkog
putovanja prilikom kupnje paket aranžmana koji uključuje najmanje
7 dana boravka s uslugom polu ili punog pansiona.

Obračun subvencije za prodane karte vrši domaći prijevoznik
na osnovi posebnog ugovora s Ministarstvom turizma.

Organizatori turističkih putovanja zainteresirani za ovu vrstu
subvencija, podnose Ministarstvu turizma posebni zahtjev za izdavanje vouchera
uz predočenje planiranog programa. Izdavanje vouchera regulira se
posebnim ugovorom s Ministarstvom turizma.

IV. ZRAČNI PROMET

Subvencija u zračnom prometu za zakup zrakoplova na cijelo ili
najmanje 10 sjedala na redovnim linijama iznosi 180 kn po putniku, a za
zračnu luku Dubrovnik 220 kn po putniku.

Kod zakupa zrakoplova na cijelo subvencija se isplaćuje za ukupni
broj zakupljenih sjedala uz uvjet popunjenosti od najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

Ako je popunjenost zrakoplova manja od propisane, ukupni iznos subvencije
umanjuje se onoliko posto koliko je popunjenost manja od tražene.

Zahtjev za subvenciju podnosi se uz slijedeću dokumentaciju:

\_ obrazac zahtjeva koji je sastavni dio ove upute,

\_ kopiju ugovora sa zračnim prijevoznikom (uz prvi zahtjev),

\_ kopiju ugovora o zakupu hotelskih ili dr. kapaciteta i usluga (uz
prvi zahtjev),

\_ kopije vouchera za svakog putnika, ili grupni voucher,

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ dokaz o izvršenoj uplati hotelskoj ili sl. pravnoj osobi za izvršene
usluge.

V. PODNOŠENJE ZAHTJEVA

Zahtjev za subvenciju samo uz priloženu potpunu dokumentaciju podnosi
se Ministarstvu turizma, Zagreb, Ulica grada Vukovara 78.

Rokovi za podnošenje zahtjeva su:

\_ 15. srpnja za realizirani promet u svibnju,

\_ 15. kolovoza za realizirani promet u lipnju,

\_ 15. rujna za realizirani promet u srpnju,

\_ 15. listopada za realizirani promet u kolovozu,

\_ 15. studeni za realizirani promet u rujnu i listopadu.

Po zahtjevima koji stignu nakon navedenih rokova ili s nepotpunom dokumentacijom
ne mogu se ostvariti subvencije.

Klasa: 342-01/96-01/05 Urbroj: 529-03/96-2 Zagreb, 22. veljače
1996.

ministar **mr. Niko Bulić,** v. r.

---

Naputak, NN 17/1996-302